Ma għandi l-ebda dubju li minħabba r-riżultat negattiv tar-referendum tar-Renju Unit ser ikollna niddedikaw parti kbira tal-Kunsill Ewropew għal diskussjoni dwar il-konsegwenzi politiċi tiegħu. Biħsiebi niżgura li jkollna biżżejjed spazju għal dibattitu kemm mal-Prim Ministru Cameron, u mbagħad b'mod separat mas-27 Kap ta' Stat jew ta' Gvern. Fl-istess ħin, inkunu rridu nindirizzaw il-kwistjonijiet l-oħra ppjanati fuq l-aġenda tagħna - l-indirizzar tal-kriżi migratorja, inkomplu mmexxu 'l quddiem l-aġenda tas-Suq Uniku għal aktar tkabbir u impjiegi, u nsaħħu s-sigurtà tagħna permezz ta' ħidma aktar mill-qrib man-NATO. Fil-fatt, huwa aktar importanti minn qatt qabel li negħlbu dawn l-isfidi. B'mod speċifiku, biħsiebi norganizza l-proċedimenti tagħna tal-ġimgħa d-dieħla kif ġej. It-Tlieta, wara l-iskambju tradizzjonali ta' fehmiet mal-President tal-Parlament Ewropew, ser nisimgħu preżentazzjonijiet qosra mis-Segretarju Ġenerali tan-NATO dwar il-kooperazzjoni UE/NATO, u mill-President tal-BEI dwar l-inizjattiva tiegħu għall-Viċinat tan-Nofsinhar u l-Balkani tal-Punent. Fl-aħħar nett, ser nipproponi li nadottaw il-konklużjonijiet tagħna kollha, u dan għandhom ikunu possibbli meta nqisu l-ħidma preparatorja siewja li saret fil-Kunsill. Imbagħad ngħaddu għall-ikla ta' filgħaxija, fejn il-Prim Ministru Cameron ser jispjega s-sitwazzjoni fir-Renju Unit wara r-referendum, segwita mill-ewwel skambju ta' fehmiet. Dan ser ikun it-tmiem tal-laqgħa tagħna tat-Tlieta. L-Erbgħa, is-27 Kap ta' Stat jew ta' Gvern ser jiltaqgħu b'mod informali biex jiddiskutu l-implikazzjonijiet politiċi u prattiċi tal-'Brexit'. L-ewwel nett, ser niddiskutu l-hekk imsejjaħ 'proċess tad-divorzju' kif deskritt fl-Art. 50 tat-Trattat. U t-tieni nett, ser nibdew diskussjoni dwar il-futur tal-Unjoni Ewropea b'27 Stat Membru. Ara l-paġna tal-laqgħa